ଭଗବାନଙ୍କ ନିବାସ ବି ନିରାଶ କଲେ : ସବୁଠୁ ଧନୀ ତିରୁପତି ବାଲାଜୀ ମନ୍ଦିରର ୧୩୦୦ କର୍ମଚାରୀଙ୍କ ଚାକିରୀ ରିନ୍ୟୁ ହେଲାନାହିଁ - Prameya News7\nଭଗବାନଙ୍କ ନିବାସ ବି ନିରାଶ କଲେ : ସବୁଠୁ ଧନୀ ତିରୁପତି ବାଲାଜୀ ମନ୍ଦିରର ୧୩୦୦ କର୍ମଚାରୀଙ୍କ ଚାକିରୀ ରିନ୍ୟୁ ହେଲାନାହିଁ\n3/05/2020 at 3:05 PM\nତିରୁପତି ୩।୫ଃ ଦେଶବ୍ୟାପୀ ଜାରି ରହିଥିବା ଲକ୍ ଡାଉନ୍ ଦେଶର ସବୁଠାରୁ ଧନୀ ମନ୍ଦିର ଉପରେ ମଧ୍ୟ ପ୍ରଭାବ ପକାଇଛି । ଆନ୍ଧ୍ରପ୍ରଦେଶର ତିରୁପତି ବାଲାଜୀ ମନ୍ଦିରରେ କାମ କରୁଥିବା ୧୩୦୦ ଚୁକ୍ତିଭିତ୍ତିକ କର୍ମଚାରୀ ହରାଇଲେ ଚାକିରୀ । ଏହି କର୍ମଚାରୀମାନଙ୍କର ଚୁକ୍ତି ଅପ୍ରେଲ ମାସର ୩୦ତାରିଖରେ ଶେଷ ହୋଇଛି । ତେବେ ମନ୍ଦିର ପ୍ରଶାସନ ମେ' ୧ରୁ ଚୁକ୍ତିନାମା ରିନ୍ୟୁ କରିବାକୁ ମନା କରିଦେଇଛନ୍ତି । ମନ୍ଦିର ପ୍ରଶାସନ କହିଛି ଯେ, ଲକ୍ ଡାଉନ୍ ଯୋଗୁଁ କାମ ବନ୍ଦ ହୋଇଯାଇଛି । ତେଣୁ ବର୍ତ୍ତମାନ ଏହି ୧୩୦୦ କର୍ମଚାରୀଙ୍କ ଚୁକ୍ତିନାମା ୩୦ ଅପ୍ରେଲଠାରୁ ବୃଦ୍ଧି ହୋଇପାରିବ ନାହିଁ ।\nତିରୁମାଲା ତିରୁପତି ଦେବସ୍ଥାନମ୍ (ଟିଟିଡି) ଟ୍ରଷ୍ଟ ତରଫରୁ ବିଷ୍ଣୁ ନିବାସମ୍, ଶ୍ରୀନିବାସମ୍ ଏବଂ ମାଧବମ୍ ନାମକ ତିନୋଟି ଗେଷ୍ଟହାଉସ୍ ପରିଚାଳନା କରାଯାଏ । ଚାକିରୀ ରିନ୍ୟୁ ହୋଇନଥିବା ସମସ୍ତ ୧୩୦୦ କର୍ମଚାରୀ ଏହି ଗେଷ୍ଟ ହାଉସରେ ବହୁ ବର୍ଷ ଧରି କାମ କରିଆସୁଥିଲେ ।\nଏକ ରିପୋର୍ଟ ଅନୁଯାୟୀ, ତିରୁପତି ବାଲାଜୀ ମନ୍ଦିରର ଅଧ୍ୟକ୍ଷ ଓ୍ବାଇ.ଭି. ସୁବା ରେଡ୍ଡୀ କହିଛନ୍ତି ଯେ, ଲକ୍ ଡାଉନ୍ ଯୋଗୁଁ ସମସ୍ତ ଗେଷ୍ଟହାଉସ୍ ବନ୍ଦ ହୋଇଯାଇଥିଲା । ଯେଉଁଥିପାଇଁ ଏହି କର୍ମଚାରୀଙ୍କ ଚୁକ୍ତି ରିନ୍ୟୁ କରାଯାଇନାହିଁ । ସେ କହିଛନ୍ତି ଯେ ଏହି ସମୟ ମଧ୍ୟରେ ନିୟମିତ କର୍ମଚାରୀଙ୍କୁ କୌଣସି କାମ ଦିଆଯାଇ ନାହିଁ । ସେହିଭଳି ଟିଟିଡି ଟ୍ରଷ୍ଟ ମୁଖପାତ୍ର ଟି. ରବି କହିଛନ୍ତି ଯେ, ଆଇନ ଅନୁଯାୟୀ ସମସ୍ତ ନିଷ୍ପତ୍ତି ନିଆଯାଇଛି । କାର୍ଯ୍ୟ ବନ୍ଦ ଯୋଗୁଁ କର୍ମଚାରୀମାନଙ୍କୁ ବାହାର କରାଯିବା ନେଇ ନିଷ୍ପତ୍ତି ନେବାକୁ ପଡିଲା ।\nସୂଚନାଯୋଗ୍ୟ ଯେ, କରୋନା ଭାଇରସ୍ ବିସ୍ତାର ଯୋଗୁଁ ତିରୁପତି ବାଲାଜୀ ମନ୍ଦିର ମାର୍ଚ୍ଚ ୨୦ରୁ ବନ୍ଦ ରହିଥିଲା । କିନ୍ତୁ ମନ୍ଦିରରେ ଦୈନିକ ରୀତିନୀତି ପୁରୋହିତମାନେ ପାଳନ କରାଯାଉଛି । ଚଳିତ ଆର୍ଥିକ ବର୍ଷ ପାଇଁ ଏହି ମନ୍ଦିରର ବଜେଟ୍ ରହିଛି ୩୩୦୯ କୋଟି ଟଙ୍କା ।
